पाएं अपने शहर की ताज़ा ख़बरें और फ्री ई-पेपरडाउनलोड करें
शहर में पांच दिन पहले शराब पार्टी के वक्त आपसी कहासुनी पर दो युवकों ने अपने परिचित युवक पर जानलेवा हमला कर दिया। उसे मरा हुआ समझ कर जयपुर आगरा हाइवे पर सड़क किनारे पटक दिया और बाइक लेकर भाग निकले। वारदात में शामिल इन दोनों बदमाशों को कानोता थाना पुलिस ने रविवार को गिरफ्तार कर लिया। ये रिश्ते में चाचा भतीजे है।
बस्सी एसीपी सुरेश सांखला ने बताया कि गिरफ्तार आरोपी विजय उर्फ धौल्या मीणा (23) और राजेश उर्फ राजू मीणा (21) निवासी गांव दूधावाला थाना कानोता जयपुर है। इनमें विजय उर्फ धौल्या के खिलाफ पहले भी मुकदमा दर्ज है। पड़ताल में सामने आया कि जानलेवा हमले का शिकार रामकेश और आरोपी राजेश दोनों दोस्त है। वे 28 अप्रेल की रात को गणेश विहार कॉलोनी में साथ बैठकर शराब पी रहे थे। दोनों में किसी बात पर कहासुनी हो गई।
चाचा के साथ मिलकर पत्थरों व लाठी से जमकर मारा, फिर पटक कर फरार
तब राजेश मीणा ने अपने चाचा विजय उर्फ धौल्या को फोन कर बुला लिया। इसके बाद चाचा भतीजे ने मिलकर लाठी व पत्थरों से ताबड़तोड़ वार कर नशे में धुत रामकेश मीणा (25) को गंभीर घायल कर दिया। इससे रामकेश के सिर व हाथ पैर में गंभीर चोटें आई। वह लहूलहान हालत में अचेत हो गया। तब उसे मरा हुआ समझकर चाचा भतीजे ने अपनी बाइक पर डाला और उसे जयपुर आगरा हाइवे पर खोखावाला में सड़क किनारे पटककर भाग गए।
बदमाशों का इरादा था कि पुलिस हत्या को रोड एक्सीडेंट समझकर कार्रवाई नहीं करेगी। लेकिन किसी राहगीर ने पुलिस को सूचना दी कि एक युवक हाइवे पर घायल पड़ा है। तब कानोता पुलिस ने रामकेश को अस्पताल पहुंचाया। जहां उसकी जान बच गई। लेकिन वह बोलने की हालत में नहीं था। ऐसे में रामकेश की पहचान नहीं होने से पुलिस परिजनों तक संपर्क नहीं कर पा रही थी।
बड़े भाई ने गुमशुदगी रिपोर्ट दर्ज करवाई, तब घायल की पहचान हो सकी
थानाप्रभारी धीरेंद्र सिंह शेखावत ने बताया कि रामकेश के घर नहीं लौटने पर उसके बड़े भाई रामकिशोर ने कानोता थाने में गुमशुदगी रिपोर्ट दर्ज करवाई थी। इसके बाद रामकिशोर ने अस्पताल में भर्ती रामकेश की पहचान की। पुलिस ने पड़ताल शुरु कर रामकेश की मोबाइल कॉल डिटेल खंगाली। तब वारदात में शामिल दोनों आरोपी चाचा भतीजे तक पहुंची। उन्हें हिरासत में लेकर पूछताछ में वारदात का खुलासा हो गया। इस खुलासे में डीसीपी ईस्ट कार्यालय में सायबर प्रभारी हेडकांस्टेबल प्रधुमन शर्मा और ने अहम रोल निभाया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn